Fagbevægelsen forsøger nu at øge nu presset på den statslige arbejdsgiver, Moderniseringsstyrelsen, i den fastlåste strid om de nye politikadetters ret til at strejke.

Politiforbundet, som allerede har varslet konflikt, der kan forhindre de nye kadetter i at komme i arbejde, får nu støtte fra samtlige 180.000 statsansatte.

- Arbejdsgiverne kan ikke bare vælge og vrage. Sådan spiller klaveret ikke, siger de statsansattes topforhandler, formanden for Centralorganisationernes Fællesudvalg, Flemming Vinther, om baggrunden for, at der nu også er varslet sympatikonflikt, der kan blive en realitet, hvis striden om kadetternes strejkeret ikke finder en løsning.

Samtidig erklærer formanden for Dansk Politiforbund, Claus Oxfeldt, at politikadetterne kan regne med økonomisk støtte, hvis de ikke som planlagt kommer i arbejde som grænsevagter den 1. september.

- Vi ryster ikke på hånden. Er der konflikt efter 1. september, så understøtter vi kadetterne økonomisk, siger Claus Oxfeldt.

Forhandlingerne om kadetternes overenskomst gik i juni så meget i hårdknude, at Dansk Politiforbund tog det dramatiske skridt og varslede blokade over for Moderniseringsstyrelsen.

Varslet betyder, at medlemmer af Politiforbundet og en række andre fagforbund ikke må lade sig ansætte som politikadetter. Samtlige statsansatte har nu fulgt op med et varsel om en tilsvarende sympatiblokade.

Stridens kerne er strejkeretten, som politiforbundet står fast på skal være en del af den nye overenskomst. Landets 10.000 politibetjente har ikke strejkeret, men til gengæld en øget tryghed i ansættelsen, fordi de er tjenestemænd.

I Moderniseringsstyrelsen beklager vicedirektør Linda Nordstrøm Nissen, at forhandlingerne er afbrudt. Hun skriver i en mail til Avisen.dk, at styrelsen har været 'meget imødekommende' over for politiforbundets krav i forløbet.

- Vi har også frafaldet kravet om, at politikadetter generelt ikke skal kunne strejke. Vi ønsker alene en aftale, hvor vigtige samfundsmæssige opgaver kan varetages i tilfælde af en konflikt, sådan som det også kendes på andre overenskomstområder, skriver Linda Nordstrøm Nissen og tilføjer, at Moderniseringsstyrelsen fortsat er 'indstillet på at genoptage forhandlingerne med henblik på at finde en løsning, som alle parter kan være tilfredse med'.

Politiforbundets formand er imidlertid skeptisk over for forhåndsaftaler om håndteringen af en eventuel kommende strejkesituation.

- Vi vil ikke på forhånd lave begrænsninger på det her. Så må de ansætte kadetterne på tjenestemandsvilkår, siger Claus Oxfeldt.

Det er en arbejdsgivers privilegium at beslutte, om man vil ansætte sine medarbejdere som tjenestemænd eller på overenskomst, pointerer de statsansattes topforhandler, Flemming Vinther.

- Men hvis man vil ansætte dem på overenskomst, må man tage den fulde pakke. Det virker, som om arbejdsgiverne vil have det bedste fra to verdener. Man vil gerne slippe for at give tjenestemandsrettigheder og samtidig have, at medarbejderne lever op til tjenestemandspligter, siger Flemming Vinther.

Det er planen, at de betjente, der i øjeblikket står for grænsekontrollen i Rødby og i Sønderjylland, skal aflastes af nyuddannede kadetter til september. Af de 54 elever, der netop nu er i gang med uddannelsen, er de 48 medlemmer af Dansk Politiforbund og dermed afskåret fra at lade sig ansætte i de nye job, hvis striden ikke er løst. Det samme gælder medlemmer af de fagforbund, der netop har sendt varsel om sympatikonflikt.